Document ID: 31982D0132

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 4ης Φεβρουαρίου 1982
περί των υγειονομικών προϋποθέσεων και περί κτηνιατρικού πιστοποιητικού για τις εισαγωγές νωπού κρέατος προελεύσεως Ρουμανίας
(82/132/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 81/476/ΕΟΚ (2), και ιδίως το άρθρο 16,
Εκτιμώντας:
ότι είναι αναγκαίο να καθοριστούν οι υγειονομικοί κανόνες κατά τις εισαγωγές νωπού κρέατος προελεύσεως Ρουμανίας·
ότι, σύμφωνα με διαπιστώσεις αποστολής της Κοινότητος, φαίνεται ότι η υγειονομική κατάσταση στη Ρουμανία είναι συγκρίσιμη με αυτή που επικρατεί στις περισσότερες χώρες της Κοινότητος, ιδίως όσον αφορά τις ασθένειες που μεταδίδονται μέσω του κρέατος·
ότι, επί πλέον, οι αρμόδιες κτηνιατρικές αρχές της Ρουμανίας έχουν διαβεβαιώσει ότι δεν έχουν εμφανισθεί, κατά τους τελευταίους 12 τουλάχιστον μήνες, οι εξής ασθένειες: πανώλη των βοοειδών, εξωτικός και κλασικός αφθώδης πυρετός, αφρικανική πανώλη των χοίρων, κλασική πανώλη των χοίρων, μεταδοτική παράλυση των χοίρων (ασθένεια του Teschen) και κυστιώδης ασθένεια των χοίρων· ότι δεν έχουν γίνει εμβολιασμοί κατά των ασθενειών αυτών κατά το εν λόγω χρονικό διάστημα με εξαίρεση τον εμβολιασμό κατά της ασθενείας του κλασικού αφθώδους πυρετού και της κλασικής πανώλης των χοίρων, και ότι δεν υπάρχουν στη Ρουμανία προς το παρόν ζώα εμβολιασμένα κατά του αφθώδους πυρετού και της κλασικής πανώλης των χοίρων·
ότι οι αρμόδιες κτηνιατρικές αρχές της Ρουμανίας έχουν αναλάβει την υποχρέωση να ανακοινώσουν στην Επιτροπή των Ευρωπαϊκών Κοινοτήτων και στα Κράτη μέλη, τηλετυπικώς ή με τηλεγράφημα, εντός 24 ωρών ότι διαπιστώθηκε η εκδήλωση μιας από τις προαναφερθείσες ασθένειες ή κάποια μεταβολή στην τακτική των εμβολιασμών κατά των εν λόγω ασθενειών·
ότι οι υγειονομικες διατάξεις και η κτηνιατρική βεβαίωση πρέπει να προσαρμοσθούν λαμβάνοντας υπόψη την υγειονομική κατάσταση της ενδιαφερομένης τρίτης χώρας·
ότι ορισμένα Κράτη μέλη, λόγω της ειδικής καταστάσεως που επικρατεί σε αυτά όσον αφορά τον αφθώδη πυρετό και την πανώλη των χοίρων, απολαύουν ειδικών διατάξεων κατά τις ενδοκοινοτικές συναλλαγές και ως εκ τούτου θα έπρεπε να επιτραπεί να εφαρμόζουν ειδικές διατάξεις κατά τις εισαγωγές από τρίτες χώρες · ότι οι διατάξεις αυτές πρέπει να είναι τουλάχιστον τόσο αυστηρές όσο και εκείνες που εφαρμόζονται από τα ίδια Κράτη μέλη κατά τις ενδοκοινοτικές συναλλαγές·
ότι είναι αναγκαίο να επανεξετασθεί η παρούσα απόφαση με σκοπό την προσαρμογή προς τους κοινοτικούς κανόνες που αφορούν τον έλεγχο και την εξάλειψη του αφθώδους πυρετού και της πανώλης των χοίρων εντός της Κοινότητος·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα Κράτη μέλη επιτρέπουν την εισαγωγή των εξής κατηγοριών νωπού κρέατος προελεύσεως Ρουμανίας:
α) νωπό κρέας κατοικιδίων βοοειδών, χοιροειδών, προβατοειδών και αιγοειδών, βάσει των εγγυήσεων που προβλέπονται υπό του κτηνιατρικού πιστοποιητικού, σύμφωνα με το παράρτημα Α και που πρέπει να συνοδεύει την αποστολή·
β) νωπό κρέας κατοικιδίων μονόπλων, που εκπληρούν τις εγγυήσεις που προβλέπονται υπό του κτηνιατρικού πιστοποιητικού, σύμφωνα με το παράρτημα Β και που πρέπει να συνοδεύει την αποστολή.
2. Τα Κράτη μέλη δεν επιτρέπουν την εισαγωγή άλλων κατηγοριών νωπού κρέατος από τη Ρουμανία, που δεν αναφέρονται στην παράγραφο 1.
Άρθρο 2
1. Μέχρις ότου υιοθετηθούν από το Συμβούλιο κανόνες περί ελέγχου και εξαλείψεως του αφθώδους πυρετού στην Κοινότητα, και εφόσον εξακολουθεί η απαγόρευση εμβολιασμού κατά του αφθώδους πυρετού, η Ιρλανδία και το Ηνωμένο Βασίλειο, όσον αφορά τη Βόρειο Ιρλανδία, δύνανται να διατηρούν τους εθνικούς υγειονομικούς κανόνες σχετικά με την προστασία κατά του αφθώδους πυρετού, όσον αφορά το βόειο, χοίρειο, πρόβειο και αίγειο νωπό κρέας που αναφέρεται στο άρθρο 1 παράγραφος 1 υπό α.
2. Εφόσον στη Δανία, στην Ιρλανδία και στο Ηνωμένο Βασίλειο δεν πιστοποιείται επίσημα πανώλη των χοίρων, δύνανται τα Κράτη μέλη αυτά να διατηρούν τους εθνικούς υγειονομικούς κανόνες σχετικά με την προστασία κατά της πανώλης των χοίρων, όσον αφορά το νωπό χοίρειο κρέας που αναφέρεται στο άρθρο 1 παράγραφος 1 υπό α.
Άρθρο 3
Η παρούσα απόφαση δεν ισχύει για εισαγωγές αδένων και οργάνων που η χώρα προορισμού επιτρέπει την εισαγωγή τους για την παρασκευή φαρμάκων.
Άρθρο 4
Η παρούσα απόφαση θα επανεξετασθεί με σκοπό την προσαρμογή των κοινοτικών κανόνων περί ελέγχου και εξαλείψεως του αφθώδους πυρετού και της πανώλης των χοίρων στην Κοινότητα.
Άρθρο 5
Η παρούσα απόφαση αρχίζει να ισχύει από την 1η Ιουλίου 1982.
Άρθρο 6
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 4 Φεβρουαρίου 1982.

Labels: 17
3
6
18
15